360 kvadratmeter renoveret bolig, otte hektar natur, en sø med masser af fisk og en odder, og måske endda et husspøgelse. Det er nogle af de ting, der følger med i prisen på 5.488.000 kroner, som Kongsvad Mølle ved Hobro er sat til salg for. Og så får man desuden en lang og særlig historie med i købet. Møllen blev etableret i 1100-tallet af Benediktinermunke fra Glenstrup Kloster. Senere overtog Birgittinere fra Mariager Kloster stedet, og efter reformationen i 1536 kom Kongsvad Mølle på royale hænder.  Senere har der både været  strømproduktion og dambrug, indtil NAturstyrelsen ovetog og senere solgte ejendommen videre. Nu er møllen altså sat til salg, og hvis man har knap 5,5 millioner kroner, kan man få en ejendom, hvor der altså er renoveret en hel del, men hvor der også stadig er masser af muligheder, som det vist hedder på ejendomsmæglersprog. Ejendommen er kommet på markedet i denne uge, og ejendomsmægler Henrik Moesgaard fra Home Hobro-Mariagerfjord fortæller, at han allerede har fået enkelte henvendelser.

Referat:
Kongsvad Mølle ved Hobro er sat til salg, og køberen får en ejendom med masser af historie.